VAIMUANNID John Paul Jackson
Palvetame ja loeme 1. Korintlastele 15.
Isa, tänu kõige eest, mida Sa teed!
Oled vägev ja võimas Jumal.
Me usaldame Sinu suurust, Sinu väge ja armastust meie vastu.
Palun õnnista seda sõnumit inimeste südameis.
Julgusta neid ja aita neil näha,
mis tegelikult toimub lahingus Sinu aulise Kuningriigi eest.
Me teame, et Sina oled Võitja,
aga me teame ka, et saatan üritab seda eirata
ja kõike endale saada.
Isa, palun ilmuta end meile oma suuruses!
Jeesuse Kristuse nimel. Aamen.
Loen Piiblist üsna salapärased read, mida Paulus on kirja pannud.
Alates 20. salmist:
"Nüüd aga on Kristus üles äratatud surnuist,
uudseviljana magamaläinutest.
Et surm on tulnud inimese kaudu,
siis tuleb ka surnute ülestõusmine inimese kaudu;
sest nõnda nagu kõik inimesed surevad Aadamas,
nõnda tehakse ka kõik elavaks Kristuses.
Aga igaüks oma järjekorras: uudseviljana Kristus,
pärast seda Kristuse omad Tema taastulekul;
ja siis tuleb ots, kui Ta loovutab Kuningriigi Jumalale ja Isale,
olles kõrvaldanud iga valitsuse ja iga meelevalla ja väe.
Sest Tema peab valitsema kuningana,
kuni Jumal paneb kõik vaenlased Tema jalge alla.
Viimse vaenlasena kõrvaldatakse surm.
Sest "Jumal on kõik alistanud Tema jalge alla!" Aga kui Ta ütleb,
et kõik on alistatud, siis on ilmne, et kõik peale selle,
kes Temale kõik alistas.
Kui aga kõik on alistatud, siis alistub ka Poeg ise sellele,
kes Temale on kõik alistanud, et Jumal oleks kõik kõiges."
On oluline mõista sõda, mis käib vaimulike teemade vallas.
Oleme iga päev silmitsi vaimuliku sõjapidamisega.
Igaüks meist võitleb pidevalt nähtamatu vaenlase vastu,
keda võime tunnetada, isegi haista, kuid tavaliselt me teda ei näe.
Tema sõjataktika on salajane ja seetõttu edukas,
sest kui see saab Jumala abil avalikuks,
on võimalik vastu astuda.
Me hakkame vaenlase kohalolu aimama alles siis,
kui meile suunatud rünnakud hakkavad valu tekitama.
Ja selle valu tõttu kipume rünnakuid tihti isiklikult võtma.
Kuid - oluline on mõista, et siin pole tegemist isikliku,
vaid jumaliku temaatikaga.
See on lahing Kuningriigi pärast.
Juhtumisi oleme me saatana pürgimuse teel ees.
Seepärast ärgem võtkem vaimseid rünnakuid isiklikult,
sest see sõda pole suunatud meie isikliku saatuse vastu,
kuigi on sellega seotud.
Saatana peamine eesmärk on hävitada Jumala Kuningriik.
Algselt sai ta õiguse Kuningriigile Aadamat ja Eevat pettes.
Ta kasutab jätkuvalt sama taktikat - püüab meid petta.
Ta proovib meid panna uskuma valet ja nägema valesti.
Ta üritab muuta meie vaatenurki, et nii muuta reaalset elu.
Ja me ei aimagi, et mõni meie vaatenurk võib olla väärastunud.
Kristuse läbi on vaenlane võidetud, kuid see ei peata tema soovi
võim Kuningriigis tagasi saada.
Saatan ei tea, et ta on lõplikult kaotanud.
Ja seepärast püüab ta jätkuvalt võimu haarata.
Meie eesmärk on näha maailma kuningriiki
muutumas Issanda, Jeesuse Kristuse Kuningriigiks,
kes annab selle üle aulisele Isale, et Jumal oleks kõiges.
Vaimumaailm on reaalne ja igavikuline riik,
samas kui meie füüsiline keskkond on ajutine.
1. Korintlastele 15:20-28 räägib Kuningriigist, kogu protsessist.
Tundub keeruline - uudsevili, kuningriik, alistamine ja hävitamine.
Püüan selle lihtsal viisil lahti seletada.
Püüan anda juhtunule näitliku selgituse.
Kuningriik ei puuduta vaid Uut Testamenti,
see on läbiv temaatika, algusest peale.
Jeesus kuulutas seda sõnumit Matteuse 4:17:
"Kui Jeesus kuulis, et Johannes oli viidud vangi, läks Ta Galileasse.
Sellest ajast alates hakkas Jeesus kuulutama ning ütlema:
"Parandage meelt, sest Taevariik on lähedal!"
Paar peatükki edasi läkitab Jeesus oma jüngrid teenimistööle.
Mt. 10:1: "Ja ta kutsus oma kaksteist jüngrit enese juurde
ja andis neile meelevalla rüvedate vaimude üle,
neid välja ajada ja parandada kõik haigusi
ja igasugu nõtrust."
Ja Ta käskis neil öelda: "Taevariik on lähedal!"
Selle sõnumiga käskis Ta neil ühtlasi ise õpetusest kinni pidada
ning õpetada ka teistele kõike, mida Tema neile oli õpetanud,
et need omakorda teisi õpetaksid.
Milline siis on Kuningriik?
Avame 1. Moosese 1. peatüki.
Alustame algusest ja loeme terve Piibli läbi.
Luban, et lõpetame umbes aasta pärast.
Loen paar põnevat salmi.
1. Moosese 4: "Jumal loob valguse ja maa;
Ta ütleb: "Saagu valgus!"
Ja Jumal nägi, et valgus oli hea."
Edasi salm 9: "Ta loob veed, mere ja kuiva maa.
Salm 10: "Ja Jumal nägi, et see oli hea."
Salm 12: "Maa lasi võrsuda haljast rohtu,
seemet kandvaid taimi nende liikide järgi,
ja viljapuid, mille viljas on nende seeme, nende liikide järgi.
Ja Jumal nägi, et see oli hea."
Päikese ja kuu kohta, salm 17: "Ja Jumal pani need taevalaotusse,
et nad valgustaksid maad ja valitseksid päeval ja öösel
ja eraldaksid valguse pimedusest. Ja Jumal nägi, et see oli hea."
Salm 21: "Ja Jumal lõi suured mereloomad
ja kõiksugu elavad olendid, kellest vesi kihab, nende liikide järgi,
ja kõiksugu tiibadega linnud nende liikide järgi.
Ja Jumal nägi, et see oli hea. "
Salm 25: "Jumal tegi metsloomad nende liikide järgi, ja kariloomad
nende liikide järgi, kõik roomajad maa peal
nende liikide järgi. Ja Jumal nägi, et see oli hea."
Siin on läbiv muster - Jumal teeb ja loob ja ütleb, et "see on hea".
Edasi salm 26:
"Ja Jumal ütles: "Tehkem inimesed oma näo järgi, meie sarnaseks,
et nad valitseksid kalade üle meres, lindude üle taeva all,
loomade üle ja kogu maa üle ja kõigi roomajate üle,
kes maa peal roomavad! Ja Jumal lõi inimese oma näo järgi,
Jumala näo järgi lõi Ta tema, Ta lõi tema meheks ja naiseks.
Ja Jumal õnnistas neid, ja Jumal ütles neile:
Olge viljakad ja teid saagu palju, täitke maa ja alistage see enestele;
ja valitsege kalade üle meres, lindude üle taeva all
ja kõigi loomade üle, kes maa peal liiguvad!"
Salm 31: "Ja Jumal vaatas kõike, mis Ta oli teinud,
ja vaata, see oli väga hea."
Siin toimus suur muutus - enne oli kõik "hea", nüüd aga "väga hea".
Kui inimene maa peale loodi, oli kõik "väga hea".
Sündmuste käik oli selline:
võimas taevane Jumal - see mantel sümboliseerib Tema meelevalda.
Ta astus esile ja lõi kuue päevaga maa.
Mis tahes vanuses maakera on ja kas loomisprotsess
oli lühike või pikk, siis Piibli järgi tegi Jumal
selle kuue päevaga, kuues ajaühikus.
Jumal vaatas ringi ja nägi, et midagi oli puudu.
Ta lõi inimese oma näo järgi ja andis talle võimu loodu üle Maal.
Niisiis, Jumal lõi inimese.
Jumal andis inimesele meelevalla maad valitseda ja teha, mis vajalik.
Isegi loomadele pidi inimene nime andma.
1. Moosese 2 ütleb, et Jumal tõi loomad Aadama ette
ja nii nagu Aadam neid nimetas, nii ka jäi.
Aadam andis nimed kõikidele loomadele, kaladele - kõikidele!
Nimeandmisega kaasneb ülemvõim olendi üle,
kellele nimi antakse.
Näiteks anname oma lapsele nime ja ta on meie meelevalla all,
kuni kodust lahkub ja abiellub.
Jumal andis inimesele meelevalla maa üle,
ja Ta võttis selle kuue ning pani inimese selga.
Nii oli inimesele meelevald üle antud.
Jumal jalutas koos Aadamaga õhtujaheduses,
nende vahel oli imeline ühtekuuluvus ja ühtsus.
Jumal kõndis koos Aadamaga!
Aga ühel päeval astus esile saatan.
Enne seda oli maa peal kõik imeline ja hea,
aga mitte kõik polnud alistatud,
mitte kogu maa polnud sarnane Eedeni rohuaiaga.
Aadamale antud vastutuse põhiidee oli selles,
et Jumal oli Aadamale andnud valitseda väikese osa - maise paradiisi,
ja tahtis ühtlasi, et kogu maa saaks samasuguse ilme.
"Andsin kõik su võimu alla; kõik, mida ütled, sünnib;
tahan, et muudaksid kogu maa paradiisi sarnaseks,
sest see on Taevariigi näidis."
See mõte läbib kogu Vana Testamenti
ja on kokkuvõetud Heebrealastele 11. ptk, mis ütleb,
et usuisad ootasid linna - seda, mille võrdkuju oli Eedeni aed.
Nad otsisid ja igatsesid seda kolmanda taeva ligiolu. Meie samuti.
Sest tulevane Uus Jeruusalemm saab olema Jumala kohalolu
suurim vorm maa peal - Jeesuse kõrval.
Aadama igapäevane elu toimis nagu kellavärk.
Me ei tea, kui kaua Aadam enne pattulangemist maa peal elas.
Teame vaid, et pattulangemine muutis kõike.
Enne seda võis Aadam iga päev minna Eedeni aia piirini,
lasta oma häälel kajada üle maa ja kutsuda asju esile.
Ta valitses kõikide elavate olendite üle.
Ja maa andis talle oma vilja.
Ta võis süüa kõike, mida tahtis, välja arvatud ühe puu vili.
Ta võis käskida puudel vilja kanda ja need kuuletusid koheselt.
Ta valitses.
Saatan, kes oli proovinud end Jumalast kõrgemale tõsta
ja oli taevast välja visatud, tuli maa peale, paradiisi aeda.
Saatan vaatas Eevat ja ütles:
"Terekest! Mul on sulle midagi öelda.
Kas sa tead, et võid süüa sellest puust seal?
Kas sa tead, et sellest puust süües muutud selliseks nagu Jumal?
Ta ei taha, et sellest sööd, kuna Ta ei taha, et teaksid,
et sa võid muutuda Tema sarnaseks.
Sa võid selle puu vilja süüa!"
Niisiis...
Meelevald.
Ärge unustage, et Aadam ja Eeva andsid ka maole nime.
Nad valitsesid mao üle.
Pidage see meeles.
Aadamat-Eevat ahvatledes polnud maol neist tegelikult
sooja ega külma.
Tema tahtis hoopis seda siin - meelevalda!
Ta tahtis saada võimu ükskõik mil viisil.
Ta ahvatles Eevat kolme patuga. Johannes loetleb need:
lihahimu, silmahimu ja elukõrkus.
Kõikvõimalikud himud ja kiusatused, millega Eeva silmitsi seisis.
Johannes räägib neist kolmest põhipatust,
mis on olnud algusest saadik.
Niisiis, neid ahvatleti. Paradiisi aias.
"Me saaksime olla nagu Jumal! Me saaksime rohkem
teada, tunda, näha!"
Võime ette kujutada, mis nende peas toimus.
"Jumal ei taha, et oleksime nagu Tema.
Aga kui sööme selle puu vilja, muutume Jumala sarnaseks.
Ja mõistaksime, mis on kurjus."
Sel ajal nad ei teadnud, mis on kurjus.
Nad olid läbinisti süütud.
Eeva ütles: "Hästi, anna see mulle!"
Kirjas on: "Siis ta võttis selle viljast ja sõi."
Ja 3. ptk ütleb, et ta ulatas vilja ka oma mehele, kes oli temaga.
Teisisõnu, mees seisis kõrval ega takistanud naist.
Ta lasi Eeval pattu langeda.
Naine andis vilja mehele, kes oli koos temaga.
Nad sõid. Ja koheselt juhtus midagi.
See tähistas meelevalda. Jumal oli selle andnud.
Nüüd aga oli inimene alistunud sellele, kes oli temast alam.
Silmapilkselt võeti Aadamalt-Eevalt meelevald ning anti saatanale.
Seepeale ütles Issand: "Aadam, mida sa tegid?!
Kas sa ei mõista, mida tegid?
Mitte miski ei toimi enam sinu heaks, sest sul pole seda!
Miski, mis sulle kuuletus ja mida sa nautisid, pole enam sinu!
Sa andsid selle ära!
Ja nüüd pead sa hoopis teda teenima!"
Saatan valitses 4000 aastat.
2000 aastat Aadamast Aabrahamini.
2000 aastat Aabrahamist Jeesuseni.
Siis tuli Jeesus maa peale.
4000 aastat oli maa ikke all.
Selle asemel, et Eedeni aed oleks laienenud
ja maa üha kirkamaks muutunud, muutus see hoopis üha pimedamaks.
Kuni ühel päeval, ühe väikese rahva hulgas Vahemere idarannikul,
"ilmus valgus pimeduse keskele," nagu ütleb Jesaja.
Terves maailmas oli väga vähe valgust,
aga siis ilmus valgus pimeduse keskele.
Jumal tuli inimese kujul, kuulsusetult, olukorda muutma.
Jumal tuli inimesena. Ta ristiti 30-aastaselt
ja Püha Vaim viis Ta kõrbesse kiusata.
Piibel kirjeldab kõike, mis juhtus.
Aadam oli paradiisist välja aetud.
Inimkond pidi nüüd palehigis leiba sööma, sest saatan valitses.
Luuka 4. ptk räägib huvitavast juhtumist.
Jeesus oli paastumisest nõrk.
Madu viis Ta kõrgesse paika ja pani Ta ette kolm kiusatust:
silmahimu, elukõrkuse ja lihahimu.
Samad kiusatused nagu Aadamal ja Eeval.
Ta pakkus neid nüüd Jeesusele, pisut erineval moel.
Huvitavaim osa on see, kus kurat viis Jeesuse kõrgele mäele
ja näitas talle ühe hetkega kõik maailma kuningriigid, öeldes:
"Kogu võim! Kogu meelevald on täielikult mulle antud! See on minu!"
See oli talle üle antud. Kes andis? Aadam ja Eeva.
Seega ta ütles Jeesusele: "Sa küll tulid, aga mul
on seaduslik õigus ja sa ei saa seda minult ära võtta!"
Siis saatan lisas: "Aga - kui sa kummardad mu ees ja teenid mind,
annan selle meelevalla sulle tagasi."
Jeesus oli loonud kõik, mis on taevas ja maa peal ja all -
kõik, mis on nähtav ja nähtamatu.
Ta oli loonud ka saatana.
Kui ma oleksin Jeesus, oleksin saatanat löönud.
Ma ei ole Jeesus.
Jeesus ei löönud.
Kuid Jeesus ütles midagi väga-väga olulist.
Ta ütles: "Ei! Kirjutatud on:
"Issandat, oma Jumalat pead sa teenima ja ainult Teda!"
Sa valitsed küll maad, aga Mina valitsen kõike, ka sind. Kõike!
See siin pole võrreldavgi sellega, mis Minul on.
Ma olen su loonud, sa pead Mind teenima,
kuigi sul on siin võim.
Tea, et kavatsen selle tagasi võtta. Olengi tulnud seda tegema."
Saatan muidugi ei rõõmustanud. Ta püüdis Jeesust mitu korda tappa.
Näiteks proovis Teda uputada, kui paat oli järvel ja Ta magas.
Kurat üritas Jeesusest vabaneda, et Ta ei saaks võimu tagasi võtta.
Aga ta ei teadnud, et surma läbi saabki Jeesus võimu tagasi.
Jeesus naases Galileasse, tegi imesid ja tunnustähti,
ja inimesed hakkasid Teda järgima. Kõik kasvas ja laienes.
Jüngrid ei mõistnud, kuidas saab Kuningriiki tagasi võtta.
Nad arvasid nagu teisedki, et kuningriik tuleb luua,
võim üle võtta, roomlased välja ajada ja rahvale uus algus anda.
Aga Jeesus ütles: "Minu riik ei ole sellest maailmast.
Te ei mõista. Minu riik on igavene Kuningriik.
Ma kavatsen selle üles äratada, sest Kuningriik algab teie seest.
Minu Kuningriik algab seestpoolt ja laineb väljapoole.
Mitte ei tule väljastpoolt sissepoole!
Te arvate, et see algab okupatsiooni lõpuga -
väljast sissepoole.
Ei! See levib seest väljapoole."
Saatan arvas, et sai Jeesuse kätte, kui Jeesus risti löödi.
Inimesed halasid. Jüngrid ütlesid Temast lahti.
Jeesus oli jäetud üksi.
Saatan juubeldas: "Ma ju ütlesin, et saan su kätte!
Sa oled surnud! Mine tagasi sinna, kust tulid!"
Selline oli sündmuste käik.
Jeesus suri paasapüha ajal.
Ta võeti ristilt maha enne sabati algust ja pandi hauda.
Järgneva 24-36 tunni jooksul toimus midagi erilist.
Paulus ütleb nii:
"Sama Vaim, kes äratas Kristuse surnuist, elab nüüd meis."
Mingil moel võttis Vaim Ta ihu üle, muutis seda, ja Ta tõusis surnuist.
Kui Ta surnuist tõusis, mida Ta tegi?
Nagu Ta oli öelnud, saab kõik alguse seest ja ulatub väljapoole.
Jeesus alustas maa seest ja liikus väljapoole.
Efeslastele 4 ütleb, et esmalt laskus Ta maa alla
ja seejärel tõusis kõrgusse.
Ta laskus maa sügavatesse paikadesse, et alustada sealt
ja kuulutada kõikidele, kes seal all olid.
Samuti alustab Ta meie sisemusest, rääkides kogu meie olemusele,
mida Ta on tulnud siia tegema.
Jeesus laskus põrgusse ja ütles saatanale:
"Anna need Minu kätte. Anna võtmed siia.
Surm, põrgu, haud - andke oma võtmed Minu kätte."
Teisisõnu, meelevald kuulus nüüd taas Talle.
Ta ei pidanud sel teemal vaidlema.
Ta lihtsalt marssis sisse ja ütles: "Anna see tagasi. See on Minu oma.
Ma tegin seda, mida esimene Aadam ei suutnud.
Ma võitsin kõik tagasi." Ja Ta sai selle tagasi.
Saatan kaotas. Ta lahkus.
Ja Jeesus kuulutas sügavates paikades rõõmusõnumit kõigile.
On öeldud, et paljud, kes uskusid, tõusid surnuist
ja kõndisid Jeruusalemma tänavail, tunnistades sündmustest surnuteriigis.
Kui ma oleksin Jumal, oleksin rahul.
"Tehtud! Sain kõik tagasi."
Kuid siis juhtus midagi uskumatut. Ma ei saa sellest üle...
Mina nii ei teeks. Ma ei suudaks, isegi kui tahaks.
Ma tean seda.
Jumal ütles: "Tulge tagasi. Ma tahan teid üles tõsta.
Ja Ma annan teile meelevalla maa üle.
Tahan, et teil oleksid Kuningriigi võtmed.
See algab teie seest. Te hakkate taas kasvama ja tõusma.
Valitsema.
Ma annan teile taas meelevalla nagu andsin alguses.
Piisab, kui kasutate Minu nime. Ma annan meelevalla teile tagasi.
Ma tahan, et te läheksite ja teeksite inimestest jüngrid.
Ristige neid. Rääkige neile Minust.
Ma tahan, et teil oleks sama meelevald kui Minul,
nii et te teete suuremaid tegusid, kui oskate ette kujutada.
Mina lähen tagasi Isa juurde. Ma palvetan teie eest.
Ma jätan teile meelevalla, kuid Ma ei jäta teid iial maha.
Ma olen teiega alati, kuni aegade lõpuni."
Jeesus tõusis Isa juurde. Püha vaim tuli väe ja võimuga.
Nüüd on inimeste ülesandeks maailma muuta.
Just selleks on meid kutsutud.
Meid on kutsutud maailma muutma.
Sind on kutsutud maailma muutma.
Meid on kutsutud nii isiklikult kui ühiselt.
Jumala suurus on selles, et Ta varustab meid.
Kuningriigi eesmärk on kurjuse hävitamine.
Kurjuse hävitamine: haigete ja seestunute eest palvetamine,
enneaegselt surnute ja pidalitõbiste eest palvetamine.
Me saame palvetada kõige eest. Temas on kõik olemas.
Kõik on meie kasutuses!
Ainus, mis seisab meie ja Jeesuse täieliku meelevalla vahel,
on usk, et kanname seda kuube.
Saatan üritab ikka veel seda tagasi saada.
Ta tuleb ja ütleb: "Sul pole seda kuube. Ta jättis su siia üksi!
Kuub su õlgadel on pettekujutelm! Õige kuub on üleval!
Sind on jäetud minu kätte. Ja ma rebin su ribadeks!"
Me kas hakkame paanitsema või ajame kuradi minema.
Me peame lihtsalt uskuma, et meil on see kuub.
Usu, et sul on see. Jumala vägi on sinu sees.
Meie sees. See muudab maailma.
Peame seda kasutama nii, nagu Jumal on meile andnud teha.
Jumal lõi meid erinevaks.
See on hea, sest nii jõuame erinevate inimesteni.
Meid on loodud teatud erilisel viisil, et jõuda kindlate inimesteni.
Me hävitame kurjust, palvetame haigete ja enneaegselt surnute eest.
Me ajame välja deemoneid ja tervendame leeprahaigeid.
Me teeme kurjuse teod tühjaks. Me läheme pimedusse ja vallutame selle.
Pimedus ei valluta meid vaid meie vallutame pimeduse.
Jumal otsib neid, kes on piisavalt julged seda tegema.
Seetõttu öeldakse: "Taevariiki rünnatakse,
ja ründajad kisuvad selle endale."
Selline on meie ülesanne.
Seepärast palvetame siin koguduses igal pühapäeval haigete eest.
Seepärast me ülistame, kuna ülistus hävitab saatana tegusid.
Kõik, mida me teeme, on suunatud kurjuse hävitamisele.
Ma tean, et äsjane esitlus oli lihtne, kuid tõelisus ongi lihtne.
Me komplitseerime asja ja oleme justkui raskete rünnakute all,
kuid fakt on, et reaalsus on lihtne.
Mida sa selle teadmisega teed? Kas lähed koju uue arusaamaga
ja tahad hakata Kuningriiki ellu rakendama?
Või jätkad vanamoodi - okupeerid, mitte ei kisu seda jõuga endale?
Otsi pimeduse vallutamise viise.
See muudab su elu, aga eelkõige - see muudab ka teiste elusid.
Isa, me palume, et Sa tuleksid sellesse hetke oma väega.
Püha Vaim, me tervitame Su kohalolu! Tule!
Anna meile võimsam arusaamine sellest, kes Sa oled.
Tule, Püha Vaim! Puuduta meid!
Lisamaterjale näed aadressil www.streamsministries.com
Tõlge: Mairi Sepp